Ekspertrapport på trapperne om, hvorvidt drænrør nytter som kystsikring. En positiv tilbagemelding kan bane vejen for, at der bliver opsat drænrør ved den nedstyringstruede Mårup Kirke ved Lønstrup.

En rapport skal sidste i denne måned give transportminister Carina Christensen (K) svar på, om der er fidus ved en omstridt metode til kystsikring med brug af drænrør i stedet for den langt dyrere sandfodring, som Kystdirektoratet benytter. Det oplyste hun torsdag under et samråd i Folketingets trafikudvalg. I tre år har et forsøg med drænrørene været i gang på udvalgte strækninger af den jyske vestkyst, men under nogen tumult mellem det noget skeptiske Kystdirektoratet og den såkaldt SIC-metodes opfinder, Poul Jakobsen. Forsøget har kostet 7,7 millioner kroner, men perspektivet er ifølge opfinderen besparelser på over to tredjedele af udgiften til sandfodring, der på vestkysten står i over 80 millioner kroner om året. Drænrørene har givet ballade også ved den nedstyrtningstruede Mårup Kirke ved Lønstrup i Nordjylland, hvor Poul Jakobsen har anklaget Kystdirektoratet for at sabotere et forsøg på at redde kirken med hans metode. En anklage som transportministeren blankt afviste under samrådet. Hun oplyste også, at Kystdirektoratet om kort tid afgør, om der skal laves om på et afslag til Poul Jakobsen, så han får lov at forsøge sig ved Mårup igen. Kystdirektoratet og Poul Jakobsen har hver udpeget en ekspert, der så i fællesskab laver en rapport. /ritzau/